Danijel Cerović
<s>Danijel Cerović (6. septembar 1979) crnogorski je klasični gitarista.</s><s>Profesor je gitare i kamerne muzike na Muzičkoj akademiji u Cetinju, Univerzitet Crne Gore.</s>

<s>Biografija 
Rođen je u Nikšiću, 6. septembra 1979. godine.</s><s>Srednju muzičku školu završio je u Podgorici, a takođe i jednu godinu kao vanredan učenik u Muzičkoj školi „Josip Slavenski” u Beogradu.</s><s>Godine 1997, kao sedamnaestogodišnjak, upisuje se na Fakultet muzičkih umetnosti u Beogradu, na odseku za gitaru u klasi prof. Vere Ogrizović.</s><s>Magistarske studije upisuje 2002. godine na Muzičkoj akademiji Univerziteta Crne Gore na Cetinju, a već sledeće godine (2003) prvi put stupa u radni odnos na Muzičkoj akademiji na Cetinju kao saradnik u nastavi.</s><s>Magistrirao je 2007. godine nakon uspešne odbrane magistarskog rada pod nazivom „Ključne sonate za gitaru u periodu između dva svjetska rata”, a takođe, u sklopu završnog magistarskog ispita izveo je koncertni program sa delima Maura Đulijanija, Domenika Skarlatija i Manuela Marije Ponsea.</s><s>Postdiplomske, dvogodišnje studije za gitaru završio je na Visokoj školi za muziku u Mastrihtu (Holandija) u klasi profesora Karla Markjonea.</s><s>Tokom školovanja osvajao je značajne nagrade na republičkim, saveznim (SRJ) i međunarodnim takmičenjima za gitaru i kamernu muziku.</s><s>Usavršavao se i na brojnim seminarima u zemlji i inostranstvu sa prestižnim umetnicima i pedagozima kao što su: Fabio Zanon (Brazil), Tilman Hopštok (Njemačka), Dušan Bogdanović (SAD) i Beto Davezak (Urugvaj).</s>

<s>Član je Crnogorskog dua gitara, zajedno sa virtuozom gitare Goranom Krivokapićem.</s><s>Snimili su J. S. Bahove engleske svite za Naksos rekords.</s><s>Ovaj svetski premijerni snimak dobio je pohvale od strane publike i muzičkih kritičara, kao što je Klasik tudej.</s><s>Njihov debut sa radovima Karla Domenikonija, Astora Pjacole i Dušana Bogdanovića objavljen je 2013. godine.</s>

<s>U 2019/20, kao solista i član Crnogorskog dua gitara nastupiće na festivalima, koncertnim dvoranama u Aziji, Južnoj Americi, Evropi i Sjevernoj Americi, te snimiti dva nova cedea za izdavačku kuću Naksos rekords, jedan kao solista sa djelima baroknog kompozitora Silvijusa Leopolda Vajsa, a drugi sa muzikom Astora Pjacole kao član dua gitara sa Goranom Krivokapićem.</s>

<s>Reference</s>

<s>Spoljašnje veze 
 
 Danijel Cerović na Bi-Bi-Si mjuzik
 Danijel Cerović — Dan McDaniel Management 
 Sarajevo International Guitar Festival
 Danijel Cerovic plays Cinco Piezas by Astor Piazzolla
 Danijel Cerovic — Astor Piazzolla — Campero</s>

<s>Crnogorski muzičari
Gitaristi
Biografije, Nikšić</s>

